Боян Бойчев
Неизмеримост

chitanka.info

Хиляди снежинки нежно те търсят

Да се стопят на твоите устни,

Аз те целувам хиляди пъти

И не искам нито един да пропусна.

Хиляди думи, ежедневно изричани,

Със скорост хиляди мисли в минута,

Аз чрез всяка една те обичам

И във всяка една го признавам нечуто.

Хиляди лъчи в очите ти са събрани

И запалват всяка нощ небосклона,

Под който ти си най-голямото ми имане

И любовта към теб — най-свята икона.

Хиляди маршрути в мен рикошират

С неотложността на хиляда задачи,

Но всеки миг любовта в мене пулсира

И всеки миг към тебе аз крача.

Хиляди понятия измерват незримо

Живота и го в рамки обличат,

Само любовта остава неизмерима,

Онази любов, с която аз те обичам.

февруари 2004 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.